CELEX: 62009TN0091
Language: el
Date: 2009-03-02 00:00:00
Title: Υπόθεση T-91/09 P: Αναίρεση που άσκησε στις 2 Μαρτίου 2009 η Carina Skareby κατά της αποφάσεως που εξέδωσε το Δικαστήριο Δημόσιας Διοίκησης στις 15 Δεκεμβρίου 2008 στην υπόθεση F-34/07, Skareby κατά Επιτροπής

1.5.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 102/32
            
         Αναίρεση που άσκησε στις 2 Μαρτίου 2009 η Carina Skareby κατά της αποφάσεως που εξέδωσε το Δικαστήριο Δημόσιας Διοίκησης στις 15 Δεκεμβρίου 2008 στην υπόθεση F-34/07, Skareby κατά Επιτροπής
   (Υπόθεση T-91/09 P)
   2009/C 102/47
   Γλώσσα διαδικασίας: η γαλλική
   
      Διάδικοι
   
   
      Αναιρεσείουσα: Carina Skareby (Leuven, Βέλγιο) (εκπρόσωποι: S. Rodrigues και C. Bernard-Glanz, δικηγόροι)
   
      Αντίδικος κατ’ αναίρεση: Επιτροπή των Ευρωπαϊκών Κοινοτήτων
   
      Αιτήματα της αναιρεσείουσας
   
   Η αναιρεσείουσα ζητεί από το Πρωτοδικείο:
   
               —
            
            
               να κρίνει την αίτηση αναιρέσεως παραδεκτή,
            
         
               —
            
            
               να αναιρέσει την απόφαση που εξέδωσε στις 15 Δεκεμβρίου 2008 το Δικαστήριο Δημόσιας Διοίκησης στην υπόθεση F-34/07,
            
         
               —
            
            
               να δεχθεί τα αιτήματα ακυρώσεως και αποζημιώσεως που υπέβαλε η αναιρεσείουσα ενώπιον του Δικαστηρίου Δημόσιας Διοίκησης,
            
         
               —
            
            
               να καταδικάσει την Επιτροπή στα δικαστικά έξοδα αμφοτέρων των βαθμών δικαιοδοσίας.
            
         
      Λόγοι αναιρέσεως και κύρια επιχειρήματα
   
   Με την υπό κρίση αίτηση αναιρέσεως, η αναιρεσείουσα ζητεί την αναίρεση της αποφάσεως που εξέδωσε στις 15 Δεκεμβρίου 2008 το Δικαστήριο Δημόσιας Διοίκησης (ΔΔΔ) στην υπόθεση F-34/07, Skareby κατά Επιτροπής, απορρίπτοντας την προσφυγή με την οποία η αναιρεσείουσα είχε ζητήσει, αφενός, την ακύρωση της έκθεσής της εξελίξεως σταδιοδρομίας του έτους 2005 και, αφετέρου, αποζημίωση.
   Προς στήριξη της αιτήσεως αναιρέσεως, η αναιρεσείουσα προβάλλει τρεις λόγους αναιρέσεως αντλούμενους από εσφαλμένο νομικό χαρακτηρισμό των πραγματικών περιστατικών, από παράβαση του άρθρου 5 των γενικών εκτελεστικών διατάξεων, του άρθρου 43 του ΚΥΚ των υπαλλήλων των Ευρωπαϊκών Κοινοτήτων και από εσφαλμένη αιτιολογία, δεδομένου ότι το ΔΔΔ συμπέρανε ότι δεν μπορεί να προσάψει στην Επιτροπή ότι δεν προέβη σε αξιολόγηση της αναιρεσείουσας για την περίοδο Ιανουαρίου-Σεπτεμβρίου 2005, μολονότι η έκθεση εξελίξεως σταδιοδρομίας της αναιρεσείουσας του έτους 2005 αποτελεί πανομοιότυπη σχεδόν επανάληψη της εκθέσεως εξελίξεως σταδιοδρομίας της αναιρεσείουσας του έτους 2004.